
ΓΡΑΦΕΙΟ ΤΥΠΟΥ
Αίγιο, 25 Αυγούστου 2010
ΔΕΛΤΙΟ ΤΥΠΟΥ
   Η Δημαρχιακή Επιτροπή του Δήμου Αιγίου, στη συνεδρίασή της στις 24-8-2010, ομόφωνα αποφάσισε την ανάθεση εκπόνησης Αρχιτεκτονικής Πρότασης διαμόρφωσης κοινοχρήστων χώρων της οδού Ζ. Πηγής πόλεως Αιγίου. 
Η ανάθεση έγινε στην κα Αναστασία Καντιδάκη, Διπλωματούχο Αρχιτέκτονα Μηχανικό, εντεταλμένη Διδάσκουσα στο βαθμό του Λέκτορα του Τμήματος Αρχιτεκτόνων του Πανεπιστημίου Πατρών. Η κα Καντιδάκη, μαζί με ομάδα έμπειρων επιστημόνων, θα μελετήσουν και θα εκπονήσουν Αρχιτεκτονική Πρόταση για το εν λόγω θέμα, η οποία θα παραδοθεί στο Δήμο Αιγίου έως τα τέλη του ερχόμενου Οκτωβρίου, προκειμένου να τεθεί υπό έγκριση στο Δημοτικό Συμβούλιο Αιγίου και κατόπιν στην ΕΠΑΕ.

   Το κόστος της μελέτης εκτιμάται στο ποσό των 10.142,00 ευρώ (συν 23% ΦΠΑ) και θα βαρύνει τον κωδικό 30-7413.025 του Δημοτικού Προϋπολογισμού έτους 2010.

   Της αναθέσεως από τη Δημαρχιακή Επιτροπή προηγήθηκε έγγραφο του Αντιδημάρχου Παναγιώτη Γούσα προς το Δ/ντή της Τεχνικής Υπηρεσίας του Δήμου Αιγίου κ. Ανδρέα Τσιγκρή (αριθμ. πρωτ. 15040/19-8-2010), σύμφωνα με το οποίο ζητήθηκε η εκπόνηση Αρχιτεκτονικής πρότασης από την Τεχνική Υπηρεσία του Δήμου Αιγίου. Σε απάντησή του ο κ. Τσιγκρής (αριθμ. πρωτ. 15086/20-8-2010) επισημαίνει την αδυναμία εκπόνησης, λόγω μη επαρκούς εξειδικευμένου προσωπικού και συναινεί στη διαδικασία ανάθεσης από τη Δημαρχιακή Επιτροπή, η οποία και πραγματοποιήθηκε.

   Να επισημανθεί ότι το καθεστώς που αυτή τη στιγμή ισχύει στον κοινόχρηστο χώρο της Ζ. Πηγής είναι βασισμένο σε μελέτη της Τεχνικής Υπηρεσίας του Δήμου Αιγίου περί προσωρινής μη μόνιμης πλακόστρωσης δια κυβολίθων, η οποία εγκρίθηκε από την ΕΠΑΕ στις 21/7/2010 και ισχύει για την τρέχουσα θερινή περίοδο.

